A pocs dies de la celebració a Barcelona del MWC, parlem amb el president de la Generalitat, Quim Torra.
Volem conèixer l'aposta de Catalunya per les noves tecnologies i els principals reptes que la transformació digital genera en la societat i en l'economia catalana.
El Govern de Catalunya fa seva aquesta afirmació?
Les TIC no tan sols són estratègiques per a aquest Govern, que ho són, sinó per a tot el país.
El sector TIC és un sector econòmic clau per al nostre país, que ha anat guanyant pes els darrers anys i que actualment genera el 8% del PIB i ocupa un 3,5% de la població, segons el darrer baròmetre del sector.
De fet, l'ocupació al sector TIC a Catalunya ha crescut un 29% els últims tres anys i avui genera més llocs de feina que un sector tradicionalment generador d'ocupació com és el de l'automoció.
Però és que les TIC no només són creixement econòmic: les TIC són innovació, i la innovació és progrés, progrés cap a una societat millor.
Com a Govern, tenim el deure de convertir els reptes d'avui en les oportunitats de creixement i millora de demà, i això no ho volem fer ni ho podem fer sense les TIC.
I quin paper tenen, doncs, les TIC, en el desenvolupament de les polítiques públiques d'aquest Govern?
El Govern de Catalunya ha fet una aposta clara per impulsar una estratègia ambiciosa en l'àmbit tecnològic.
La nostra voluntat és que Catalunya, que és un país innovador i punter en moltíssims àmbits esdevingui una veritable nació digital.
Per això, el Govern que presideixo ha apostat des del primer dia per potenciar el paper cabdal de les tecnologies digitals en l'acció de govern, convençut de la importància que les TIC tenen en el present i en el futur, i conscient que és un àmbit absolutament transversal que impacta en tots els aspectes del nostre dia a dia, del dia a dia de l'Administració pública, del de les empreses i del de tots els ciutadans.
Mostra d'aquest convenciment és que, per primera vegada, el Govern de Catalunya compta amb un Departament de Polítiques Digitals, amb Jordi Puigneró al capdavant, una conselleria específica per liderar aquestes polítiques des del màxim nivell de Govern i amb uns objectius estratègics de país.
Catalunya està preparada per assumir aquest lideratge digital?
Catalunya té un gran potencial.
Ho té tot per encapçalar amb èxit aquesta revolució; de fet, se situa al capdavant del rànquing de grans regions europees de futur.
Com he dit abans, tenim un sector TIC molt potent i amb una salut de ferro, un ecosistema emprenedor i d'innovació i recerca en tecnologies digitals impressionant, i una capacitat tractora que ens situa com a pol d'atracció de talent i inversió local i internacional de primer ordre.
Estem, doncs, preparats per assumir els reptes i aprofitar totes les oportunitats, perquè tenim els ingredients per liderar i tenim una visió estratègica de govern per assolir-ho.
I és que tot país que vulgui liderar i no quedar-se enrere en la revolució digital que ja estem vivint ha de dotar-se d'una estratègia digital de país.
Quin paper hi juga la celebració a Catalunya d'esdeveniments com ara el Mobile World Congress (MWC) en aquesta visió estratègica?
El Mobile World Congress és només un exemple d'una llarga llista d'esdeveniments internacionals que el nostre país és capaç d'atraure: Catalunya s'ha convertit en un dels principals pols d'atracció digitals d'Europa i la política de generació i atracció d'esdeveniments tecnològics de referència internacional ha estat clau per posicionar Barcelona i la resta del país com a referent tecnològic a escala mundial.
Volem tenir un país pròsper i atractiu internacionalment, que creixi i generi riquesa, per després poder-la redistribuir: un país amb una economia dinàmica i capdavantera.
Per això, necessitem una economia productiva, d'empreses que s'esforcen per innovar, per adaptar-se a les noves necessitats, per créixer, per aconseguir talent i per internacionalitzar-se, que parli de tu a tu en un diàleg de forma permanent amb sectors, institucions i organismes internacionals.
I per això volem que el MWC i molts altres esdeveniments del mateix rang puguin continuar celebrant-se durant molts anys a casa nostra.
Perquè tenim molt clar que la innovació digital és cada cop més el motor d'una nova economia per al nostre país, un sector que genera noves oportunitats per al nostre teixit empresarial i per a la nostra ciutadania.
"Aspirem a tenir una ciutadania capacitada digitalment, lliure i crítica"
Tot són beneficis, en aquesta revolució?
Què els diria a aquells que tenen reticències?
Els diria que cal que veiem i afrontem els nous reptes que ens planteja la revolució digital com una gran oportunitat per millorar el benestar de la societat catalana, i en definitiva, per bastir un país millor.
El poble català, junts i aportant tot el nostre talent i capacitat d'innovació, hem fet grans coses, hem liderat grans revolucions.
Ara no podem permetre'ns quedar-nos enrere: ho tenim tot per ser capdavanters i per aprofitar al màxim els beneficis d'aquesta revolució del segle XXI.
És cert, però, que tota gran revolució, tot gran canvi, implica dubtes i pors.
I les tecnologies digitals, precisament per la seva capacitat disruptiva i transformadora, també generen reticències.
Però el tren de la revolució digital ja fa temps que està en marxa, cada cop accelera més i Catalunya no només no el pot perdre, sinó que ha d'estar a la màquina d'aquest tren.
I és tasca de tots, del Govern i de tots els agents que hi estan implicats, vetllar perquè aquesta transformació beneficiï tothom i es faci amb plenes garanties de no deixar ningú enrere: a la nació digital que albirem no hi pot haver ciutadans de primera i de segona, ningú no pot quedar enrere, visqui on visqui o pertanyi al col·lectiu que pertanyi.
Com impacta en la ciutadania el desenvolupament de polítiques TIC?
Les noves tecnologies i la innovació digital estan provocant dia a dia canvis que impacten en la vida dels ciutadans.
Cal avançar-se als canvis per gestionar aquest repte i poder-ne aprofitar totes les potencialitats i abordar-ne els riscos.
Aspirem a tenir una ciutadania capacitada digitalment, lliure i crítica.
El Govern treballa per bastir una estratègia digital per al país que impulsi en primer lloc l'apoderament i la capacitació d'una ciutadania amb ple accés a totes les oportunitats que ofereix el nou context digital.
Per aquest motiu, necessitem continuar treballant també per desplegar la xarxa de fibra òptica de la Generalitat a tot el territori, per garantir una connectivitat amb molt alta capacitat com a estructura clau de país.
I quin paper ha de tenir l'Administració pública en la transformació digital?
La transformació digital ha d'impregnar el Govern i les administracions públiques sota un nou model de governança del segle XXI.
En definitiva, un Govern i una Administració oberta, digital i eficient.
I això no vol dir només introduir la tecnologia a l'Administració, sinó fer nostre i afrontar amb èxit el canvi de paradigma que suposa aquesta transformació.
Volem una Administració pública que lideri i implementi les tecnologies digitals —el Govern electrònic, el Govern obert, les dades massives ( big data ) i les tecnologies intel·ligents, entre d'altres— de manera que la transformin en una Administració més propera, més eficaç i defensora dels drets dels ciutadans.
Qüestions com, per exemple, el vot electrònic han d'esdevenir ja una realitat.